50 Jaar gelede in Die Oosterlig | 12 September 1968 | Netwerk24
50 Jaar gelede in Die Oosterlig | 12 September 1968
12 September 2018 00:00
Voorbladfoto-byskrif: Hierdie man – ’n pastoor van Roemenië se Lutherse Kerk – is 14 jaar lank deur die Kommuniste in die gevangenis gefolter. By ’n byeenkoms onlangs in Washington het pastoor Richard Wurmbrand sy hemp uitgetrek om aan mense te wys hoe baie merke daar nog aan sy liggaam is soos die Kommuniste hom dae aaneen gepynig het. Pastoor Wurmbrand was in Roemenië aangehou en hy het nou getuienis gegee voor die senaat van Amerika se Binnelandse Veiligheidskomitee.
Apartheid goed: WELLINGTON. – ’n Voormalige lid van die All Blacks-rugbyspan van Nieu- Seeland het apartheid as die enigste moontlike manier om die nie-blanke bevolking van Suid-Afrika te ontwikkel, beskryf. Die speler, Ron Jarden, een van die beste vleuels in die wêreld, het gesê dat hy, ná sy onlangse vierde besoek aan Johannesburg, apartheid as ’n verstandige ontwikkelingsoplossing vir ’n volk wat nog net 40 persent geletterd is, beskou.
Wees nie verbaas: Ons moet nie verbaas wees as nog meer van die studente in Suid-Afrika in die nabye toekoms in opstand teen die heersende krag kom nie, het ds. C. Heys, N.G. leraar van die gemeente Algoapark, gister gesê.
SA kry nuwe vlag: Suid-Afrika gaan ’n nuwe vlag kry. Die nodige stappe sal volgende jaar ten tyde die Parlementsitting gedoen word. Die plan is om die nuwe vlag op 31 Maart 1971 aan Suid-Afrika te gee, wanneer die Republiek tien jaar oud is.
Hy glo nie aan voorskryf: “Die Oostelike Provinsie se rugbyspan het geen spesiale taktiek of ’n onthulbare plan vir die belangrike Curriebeker-wedstryd teen Transvaal Saterdag op Ellispark nie,” sê mnr. Tjol Lategan, gewese Springbok-senter en nou afrigter van die O.P.-span, terwyl hy ook voorsitter van die O.P. se keurkomitee is. “Ek glo buitendien nie daaraan dat ’n afrigter aan ’n span voor ’n wedstryd moet voorskryf presies hoe hy moet speel nie. Die planne word skielik omvergewerp en dan loop alles verkeerd,” het mnr. Lategan gesê.
50 Jaar gelede in Die Oosterlig | 11 September 1968
50 Jaar gelede in Die Oosterlig | 9 September 1968
50 Jaar gelede in Die Oosterlig | 6 September 1968
50 Jaar gelede in Die Oosterlig | 5 September 1968